**UPRAVNI ODJEL ZA**

**OBRAZOVANJE, KULTURU I ŠPORT**

**KLASA: 620-01/23-01/44**

**URBROJ: 2198-04/1-24-3**

**Zadar, 31. siječnja 2024. godine**

   **ŽUPAN**

**PREDMET:** Nacrtprijedloga Pravilnik o načinu donošenja javnih potreba u športu Zadarske županije

**PRAVNI TEMELJ:** Zakon o lokalnoj i područnoj (regionalnoj) samoupravi („Narodne novine“ broj: 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), Zakon o sportu („Narodne novine“ 141/22), Statut Zadarske županije („Službeni glasnik Zadarske županije“ broj 15/09, 7/10, 11/10, 4/12, 2/13, 14/13, 3/18, 5/20 i 5/21)

## **NADLEŽNOST ZA**

**DONOŠENJE:** Županijska skupština

**PREDLAGATELJ:** Športska Zajednica Zadarske županije

**IZVJESTITELJ:** Ivan Šimunić, prof., pročelnik Upravnog odjela za obrazovanje, kulturu i šport

**OBRAZLOŽENJE:**

Sukladno članku 75. stavak 6. Zakona o sportu („Narodne novine“ broj 141/22) obvezuju se jedinice lokalne i područne (regionalne) samouprave općim aktom na prijedlog športske zajednice te školskog i akademskog športskog saveza, u dijelu programa koji provode i ako su osnovani u toj jedinici lokalne i područne (regionalne) samouprave, propisati kriterije financiranja javnih potreba u športu, mjerila za osiguranje sredstava, metodologiju i rokove za izradu i dostavu prijedloga programa javnih potreba, način izvršavanja programa javnih potreba, način i rokove izvještavanja o provedbi programa javnih potreba te metodologiju izrade financijskih planova korisnika javnih potreba u športu.

Skupština Športske zajednice Zadarske županije je na 4. redovnoj sjednici održanoj dana, 21. prosinca 2023. godine donio Odluku o davanju suglasnosti na prijedlog Pravilnika o načinu donošenja javnih potreba u športu Zadarske županije te isti dostavio Upravnom odjelu za obrazovanje, kulturu i šport Zadarske županije na daljnje postupanje.

Prijedlogom Pravilnika o načinu donošenja javnih potreba u športu Zadarske županije uređene su zakonske obveze navedene u članku 75. Zakona o sportu („Narodne novine“ broj 141/22).

Predlaže se donošenje Pravilnika o načinu donošenja javnih potreba u športu Zadarske županije koji će omogućiti učinkovito financiranje javnih potreba u športu, te utvrđivanje mjerila za osiguranje sredstava, metodologiju i rokove za izradu i dostavu prijedloga programa javnih potreba, način izvršavanja programa javnih potreba, način i rokove izvještavanja o provedbi programa javnih potreba te metodologiju izrade financijskih planova korisnika javnih potreba u športu.

**FISKALNI UČINAK NA PRORAČUN:** Za provođenje ovog Pravilnika potrebno je u osigurati sredstva u proračunu Zadarske županije skladu s raspoloživim sredstvima Zadarske županije i strateškim smjernicama sukladno važećem Programu razvoja športa Zadarske županije.

**PROVEDBA MJERA PLANA RAZVOJA ZADARSKE ŽUPANIJE 2021. – 2027.:** Razvojni smjer: 2. Jačanje otpornosti na krize, Strateški cilj: 1.Zdrav, aktivan i kvalitetan život, Posebni cilj: 9. Razvoj i unaprjeđenje učinkovitosti sustava sporta za poticanje rekreacije i vrhunske sportske rezultate Mjera 9.2.: Unaprjeđenje sportske infrastrukture i sustava predškolskog, školskog i akademskog sporta.

**PRIJEDLOG PRIPREMILI:** Ivan Šimunić, prof., pročelnik

dr. sc. Željko Birkić, glavni tajnik

**PROČELNIK**

**Ivan Šimunić, prof.**

Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) članka 75. stavka 7. Zakona o sportu („Narodne novine“ broj 141/22) i članka 12. Statuta Zadarske županije („Službeni glasnik Zadarske županije“ broj 15/09, 07/10, 11/10, 04/12, 02/13, 14/13, 03/18, 05/20 i 05/21) na prijedlog Športske zajednice Zadarske županije, Sportskog akademskog saveza Sveučilišta u Zadru i Županijskog saveza školskog športa Zadarske županije, Županijska skupština Zadarske županije na \_\_\_. sjednici održanoj \_\_\_\_\_\_\_\_\_\_\_\_2024. godine, donijela je

**P R A V I L N I K**

**o načinu donošenja javnih potreba u športu**

**Zadarske županije**

***Članak 1.***

Pravilnikom o načinu donošenja javnih potreba u športu Zadarske županije (u daljnjem tekstu: Pravilnik) propisuju se kriteriji financiranja javnih potreba u športu, mjerila za osiguranje sredstava, metodologija i rokovi za izradu i dostavu prijedloga programa javnih potreba, način izvršavanja programa javnih potreba, način i rokovi izvještavanja o provedbi programa javnih potreba te metodologija izrade financijskih planova korisnika javnih potreba u sportu.

***Članak 2.***

Odredbe ovog Pravilnika odnose se na športsku zajednicu, sportski akademski savez i županijski savez školskog športa (u daljnjem tekstu: Korisnici) osnovani za područje Zadarske županije.

***Članak 3.***

Program javnih potreba u športu čine športski programi i projekti od interesa za Zadarsku županiju.

Prijedlog programa javnih potreba predlažu Korisnici iz članka 2. ovog Pravilnika na temelju vlastitih potreba i potreba članica iskazanih putem javnih poziva odnosno na način definiran internim aktima Korisnika, vodeći se pritom odredbama Zakona o sportu i ovog Pravilnika.

***Članak 4.***

Sportski programi i projekti od interesa za Zadarsku županiju sukladno članku 3. ovog Pravilnika utvrđuju se prema sljedećim kriterijima koji su osnova za financiranje:

* usmjerenost na poticanje i promicanje športa provedbom mjera kojima se ispunjavaju ciljevi i prioriteti definirani strateškim dokumentom razvoja športa na području Zadarske županije,
* doprinos osnaživanju sustava športa,
* poticanje te provedba mjera za povećanje broja aktivnih športaša i rekreativaca,
* osiguranje dostupnosti te organizacija športskih i rekreativnih programa za djecu, mladež, studente, športaše i građane te osobe s invaliditetom i gluhe osobe,
* djelovanje s ciljem pozicioniranja športa kao pokretača društvenih djelatnosti,
* poticanje izvrsnosti i nagrađivanje vrhunskih športskih rezultata,
* usmjerenost na razvoj stručnog kadra u športu kroz dodatno obrazovanje i osposobljavanje te poticanje zapošljavanja u sustavu športa,
* poticanje uključivosti sudionika s područja posebne državne skrbi i otoka u športske aktivnosti te poticanje na korištenje športske infrastrukture na području posebne državne skrbi i otoka,
* usmjerenost na održivi i ravnomjeran regionalni razvoj športskih djelatnosti.

 Korisnici u predlaganju programa javnih potreba u športu su u obvezi zadovoljiti minimalno jedan kriteriji financiranja iz stavka 1. ovog članka za svaki pojedini program ili projekt.

***Članak 5.***

Sredstva za provedbu programa javnih potreba u športu Zadarske županije osiguravaju se u proračunu Zadarske županije za svaku proračunsku godinu posebno u skladu s raspoloživim sredstvima Zadarske županije i strateškim smjernicama sukladno važećem Programu razvoja športa Zadarske županije.

***Članak 6.***

Predloženi programi Korisnika obavezno sadrže:

* uvod,
* ciljeve prijedloga programa javnih potreba za iduću godinu,
* opis predloženih programa i projekata po programskim skupinama i aktivnostima,
* prijedlog financijskog plana.

Korisnici dostavljaju svoje prijedloge programa javnih potreba u športu Zadarske županije nadležnom upravnom odjelu za šport najkasnije do 30. listopada za iduću godinu.

***Članak 7.***

Prijedlog financijskog plana iz članka 6. stavka 1. podstavka 4. ovog Pravilnika sadrži pregled potrebnih sredstava po predloženim programskim skupinama i aktivnostima u opisnom i tabličnom obliku.

Ukoliko se za provedbu pojedinih programa planiraju koristiti i sredstva iz drugih izvora, isto je potrebno posebno navesti.

***Članak 8****.*

Nadležni upravni odjel za šport Zadarske županije izrađuje prijedlog programa javnih potreba u sportu Zadarske županije na temelju zaprimljenih prijedloga Korisnika te ga upućuje predstavničkom tijelu na usvajanje.

***Članak 9.***

Predstavničko tijelo Zadarske županije donosi odluku o korištenju sredstava za financiranje javnih potreba u športu Zadarske županije te program javnih potreba u športu Zadarske županije najkasnije do 31. ožujka.

***Članak 10.***

Nakon stupanja na snagu programa javnih potreba u sportu Zadarske županije, najkasnije u roku od 30 dana, s Korisnicima sredstava sklapaju se ugovori o dodjeli sredstava kojim se financiraju programi javnih potreba u športu.

Ugovorima iz stavka 1. ovog članka pobliže se uređuju prava i obveze ugovornih strana, rokovi, dinamika isplate, način izvršenja te dostavljanja programskog i financijskog izvješća o izvršenju, u skladu s ovim Pravilnikom.

***Članak 11.***

Korisnici dostavljaju nadležnom upravnom odjelu za šport Zadarske županije zahtjeve za doznaku sredstava sukladno odobrenom programu javnih potreba u športu Zadarske županije, financijskom planu i ugovoru iz članka 10. ovog Pravilnika.

***Članak 12.***

Aktivnosti unutar svake programske skupine, nakon njihova donošenja kroz program javnih potreba u športu Zadarske županije, mogu se prilagoditi novonastalim okolnostima, a vrijednost programskih skupina promijeniti u iznosu do 5% ukupne vrijednosti ugovora o sufinanciranju između Zadarske županije i Korisnika, bez obaveze da se za tako nastalu preraspodjelu donosi izmijenjeni program te isti usvaja od strane predstavničkog tijela.

***Članak 13.***

O izvršenju programa javnih potreba u športu Zadarske županije i utrošku sredstava, Korisnici, svatko u svom dijelu, dostavljaju godišnji izvještaj nadležnom upravnom odjelu za šport Zadarske županije, najkasnije 30 dana od isteka razdoblja za koje se izvještaj odnosi, a sve sukladno odredbama ugovora iz članka 10. ovog Pravilnika.

Izvještaji se podnose putem pošte ili elektronskim putem.

***Članak 14.***

Nadležni upravni odjel za šport Zadarske županije prati i nadzire izvršenje programa financiranja javnih potreba u športu i prati korištenje i utrošak sredstava za odobrene programe i projekte.

***Članak 15.***

Ovaj Pravilnik stupa na snagu osmog dana od dana objave u „Službenom glasniku Zadarske županije“.